CELEX: 62010CN0557
Language: el
Date: 2010-11-29 00:00:00
Title: Υπόθεση C-557/10: Προσφυγή της 29ης Νοεμβρίου 2010 — Ευρωπαϊκή Επιτροπή κατά Πορτογαλικής Δημοκρατίας

5.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 38/7
            
         Προσφυγή της 29ης Νοεμβρίου 2010 — Ευρωπαϊκή Επιτροπή κατά Πορτογαλικής Δημοκρατίας
   (Υπόθεση C-557/10)
   2011/C 38/08
   Γλώσσα διαδικασίας: πορτογαλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: H. Støvlbæk και M. França)
   
      Καθής: Πορτογαλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, κατά τη μεταφορά στο εθνικό της δίκαιο του πρώτου σιδηροδρομικού «πακέτου», η Πορτογαλική Δημοκρατία δεν συμμορφώθηκε προς τις υποχρεώσεις που υπέχει από το άρθρο 5, παράγραφος 3, της οδηγίας 91/440/ΕΟΚ (1) του Συμβουλίου, της 29ης Ιουλίου 1991, για την ανάπτυξη των κοινοτικών σιδηροδρόμων (με τη μορφή που της προσέδωσε η οδηγία 2001/12/ΕΚ (2)), το άρθρο 7, παράγραφος 3, της οδηγίας 91/440/ΕΟΚ και το άρθρο 6, παράγραφος 1, της οδηγίας 2001/14/ΕΚ (3) του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   
      
         Ανεξαρτησία διαχείρισης
      
   
   Το άρθρο 5, παράγραφος 3, της οδηγίας 91/440 απαριθμεί τις αποφάσεις που οι σιδηροδρομικές επιχειρήσεις πρέπει να μπορούν να λαμβάνουν χωρίς κρατική επέμβαση. Μεταξύ των αποφάσεων αυτών συγκαταλέγονται όσες αφορούν το προσωπικό, τα στοιχεία ενεργητικού και τις αγορές για ίδιο λογαριασμό. Οι αποφάσεις αυτές πρέπει πάντως να λαμβάνονται στο πλαίσιο των κατευθυντήριων γραμμών γενικής πολιτικής τις οποίες χαράσσει το κράτος. Στην Πορτογαλία, όμως, όσον αφορά τη δημόσια επιχείρηση CP, το κράτος όχι μόνον χαράσσει γενικές στρατηγικές κατευθύνσεις για την αγορά και την πώληση συμμετοχών σε άλλες επιχειρήσεις, αλλά και εξαρτά τις κατ’ ιδίαν αποφάσεις για την αγορά ή την πώληση συμμετοχών στο κεφάλαιο εταιριών από κυβερνητική έγκριση. Γι’ αυτούς τους λόγους, η Επιτροπή θεωρεί ότι η Πορτογαλία παρέβη τις υποχρεώσεις που υπέχει από το άρθρο 5, παράγραφος 3, της οδηγίας 91/440 (όπως έχει τροποποιηθεί).
   
      
         Χρέωση της πρόσβασης στη σιδηροδρομική υποδομή
      
   
   Σύμφωνα με τα άρθρα 7, παράγραφος 3, της οδηγίας 91/440 (όπως έχει τροποποιηθεί) και το άρθρο 6, παράγραφος 1, της οδηγίας 2001/14, τα κράτη μέλη ορίζουν τις αναγκαίες προϋποθέσεις, ώστε να εξασφαλίζεται ότι οι λογαριασμοί του διαχειριστή της σιδηροδρομικής υποδομής είναι ισοσκελισμένοι. Στην Πορτογαλία, όμως, τα έσοδα από τα τέλη χρήσεως της υποδομής, την κρατική χρηματοδότηση και άλλα εισοδήματα από εμπορικές δραστηριότητες δεν αρκούν για να ισοσκελίσουν τους λογαριασμούς του διαχειριστή της υποδομής, που είναι η δημόσια επιχείρηση REFER E.P. Γι’ αυτούς τους λόγους, η Επιτροπή θεωρεί ότι η Πορτογαλία παρέβη τις υποχρεώσεις που υπέχει από το άρθρο 7, παράγραφος 3, της οδηγίας 91/440 (όπως έχει τροποποιηθεί) και το άρθρο 6, παράγραφος 1, της οδηγίας 2001/14.
   
      (1)  ΕΕ 1991, L 237, σ. 25
   
   
      (2)  ΕΕ 2001, L 75, σ. 1
   
   
      (3)  ΕΕ 2001, L 75, σ. 29